Petrolprys in Junie: Koolstof-kinkel in die kabel | Netwerk24
Deur Hanlie Stadler 23 Mei 2019 13:29
Tito Mboweni, minister van finansies, het in Februarie in sy begrotingsrede aangekondig dat die koolstofbelasting op 5 Junie by brandstofpryse gevoeg word. Dit gaan 9c per liter petrol en 10c per liter diesel beloop. Geen dieselrabat sal hierteen geëis kan word nie.
Die prys van petrol styg waarskynlik wéér in Junie. Foto: Getty Images
Die 9c of 10c moet dus by die gewone maandelikse oor- of onderverhaling getel word.
Teen Donderdag was daar ’n oorverhaling van byna 7c per liter 95-oktaan-petrol. ’n Oorverhaling dui op ’n moontlike daling. Maar met die koolstofbelasting bygereken, beteken dit petrol kan met 2c per liter duurder word indien alles tot volgende Donderdag - die laaste dag van die oorsigmaand vir Junie - onveranderd bly.
Die oor- of onderverhaling word deur die rand-dollar-wisselkoers en internasionale brandstofpryse bepaal.
Die oorverhaling op 93-oktaan-petrol beloop byna 9c per liter, wat beteken die prys van 93-oktaan gaan dalk onveranderd bly.
Daar was nog heelmaand lank ’n onderverhaling op diesel. Dit het teen Donderdag tusssen 14c en 15c per liter beloop. Met die 10c koolstofbelasting aangehaak, beteken dit diesel kan met tot 25c per liter duurder word.
Die koolstofbelasting is alom uit berekeninge gelaat - deur talle ekonome wat na ’n verwagte daling in die petrolprys verwys, die Outomobiel-Assosiasie in sy vooruitskattings, en helaas ook deur Netwerk24 in vorige berigte oor die onderwerp.
Die pryse vir Junie kan teen Vrydag 31 Mei aangekondig word en geld vanaf Woensdag 5 Junie.
As petrol wel duurder word, sal dit vir die vyfde maand in ’n ry wees.
Meer oor: Olieprys | Sentrale Energiefonds | Brandstofpryse | Koolstofbelasting | Energie | Opul